Cesarhanmun/geonobi-data huggingface dataset:
地名: 富寧 (咸鏡道, 都護府)
年: 1451.0

○典農少尹崔濡上言: "咸吉道, 我列聖誕生之地, 陵室所在, 其原隨從族派及三功臣等, 佐太祖, 百戰百勝, 化家爲國。 及太宗卽位, 侍衛軍士, 多本道子弟見任, 則稱: ‘親軍衛’, 給祿, 前銜則稱: ‘別軍’, 給料, 又本宮屬加別赤牌, 番上侍衛。 於是軍士及布列朝行者, 凡數百人, 故民間利害, 卽皆上聞, 今則新設五鎭, 使京中侍衛軍士, 盡赴防戍, 故侍衛京中者, 不多。 乞依列聖待遇之禮, 太祖、太宗、世宗朝, 原隨從族派、三功臣等子孫內有文武才幹者擇數百人, 敍用侍衛。 又都節制之營, 舊置鏡城, 近移古鍾城, 然吉州以北, 茂山以南, 賊路非一, 以大將而領重兵, 偏居一隅, 虛內實外, 未可也。 若賊人知重兵在北方一隅, 從東良北, 乘虛而來, 南指吉州
              西北洞、斜末洞, 東指鏡城
              朱溫洞、吾村洞、魚游澗洞、松洞等處, 突入生變, 則誰能及期救援哉? 五鎭富强, 小、大邊將, 各守其堡, 猶足禦敵。 古鍾城亦是邊地, 不必主將持重兵常居也。 又內廂人吏, 皆在鏡城、吉州, 六、七日之程, 贏糧往來, 人馬俱困, 將來可慮。 又古鍾城田土, 不足亦無魚、鹽、海、菜之利, 營屬奴婢, 無以爲生, 鏡城之人, 則已雖失農, 乞糧買賣, 猶足以生。 又吉州、富寧、鏡城屯田所出及每年春秋船稅、魚藿、鹽盆所出, 竝輸本營而用之, 若在鏡城, 則皆爲附近, 轉輸無難, 鍾城則險阻遠路, 轉輸之弊, 不貲。 又本營各色差備人, 皆以附近各鎭軍民充定, 不顧本鎭防禦, 裹糧往來, 亦爲未便。 況諸種野人, 絡繹來往, 魚、鹽、米、布等物, 備給爲難。 又春秋徵聚南道助戰軍士之時, 則營門兵備, 猶足可觀, 及其放還, 則隨營軍士孤單, 城郭似空, 野人數數來往, 必生覬覦之心, 是不可不慮也。 又鏡城則在北道各官、各鎭之中, 當賊路要衝, 表裏相持, 故國家定議, 自富居移營于此, 每當春秋主將率兵, 入于行營, 或留而防戍, 或巡行諸鎭, 以察守禦, 故賊乃畏服, 今別無大害, 輕移舊營, 民受巨弊。 臣願畢築長城後, 更議彼此利害, 姑令仍舊, 置營于鏡城。 又自吉州西北口子, 指東良北, 賊徒通行, 自古成路, 近年大、小使臣, 未知其實, 防禦亦踈。 今凡察、童倉, 逃匿作賊, 山川道路, 無不知之, 而吉州無城堡, 故倉庫、吏民, 將爲剽竊。 其附近西北口子, 乞依茂山例, 差定萬戶, 給吉州正軍一百五十名、雜色軍三百名, 使之番戍。 又吉州, 卽古之三海陽, 一道巨鎭也, 去甲寅年間, 徙州治, 然畏水災, 不卽營造。 乞移于富世坪
              城隍峯之南, 仍築東北山城、西南坪城, 以城隍峰爲主山, 則前有大野, 山川回抱, 萬世巨鎭, 軍門嚴肅矣。 又去丁巳年, 道內入居鄕戶抄定之時, 其逃亡犯罪下三道鄕吏, 皆屬于鏡城
              朱村以北新設各站之吏。 是後死罪之人, 皆蒙大赦, 獨此輩, 以父兄之故, 而子、孫、弟、姪, 永爲賤役, 冤抑莫伸。 臣以謂, 十餘年服勞賤役, 旣足懲戒, 乞竝放赦, 定爲正軍, 以補兵額, 以道內各司奴婢, 屬站吏, 若不足, 則刷下三道斜路各驛富實驛子, 入居。" 命兵曹議之。 兵曹啓: "子弟族派及功臣子孫敍用, 則已曾立法; 西北口子萬戶差定, 則因趙完璧陳言, 磨勘施行; 站吏改定, 則遷徙至重, 不可輕易行之。 但鏡城本營, 仍舊可否, 則曾據鍾城人民陳弊, 令其道訪問回報; 移吉州于冨世坪, 則更令監司、兵使, 看審便否以啓, 後擬議。" 從之。

○咸吉道都觀察使金文起、都節制使李澄玉啓: "曾奉兵曹文移, 同議磨勘。 都節制使本營在邊地, 野人便於往來, 更出迭入, 供億贈遺, 其費難繼。 又一境之內, 竝置鍾城府及都節制使營, 各有上下官軍官, 東西班土官, 人物奔走, 倍於他官, 弊莫甚焉。 請以都節制使, 兼判鍾城府事, 移府治于本營, 其鍾城府舊治, 復稱寧北鎭節制使, 除民務專事防禦, 革東西班土官, 其奴婢元屬寧北鎭外, 皆令屬于本府, 則可以祛弊矣。 若都節制使, 兼判府事, 則土地不宜褊小, 願割穩城
              樂土堡, 屬鍾城亦可也。 如此則鍾城府, 及各鎭一時救弊, 固莫善於此。 但觀六鎭形勢, 雖云阜盛, 野人所見, 足爲有實, 鏡城以南, 則一無營鎭, 人物鮮少, 又無設險, 實有內虛之嫌。 春秋防禦時則已矣, 防禦軍士罷遣之時, 主將只率衙卒, 獨在野人往來之處, 殊無威望, 有違大體。 主將須退屯內地要害之處, 庶合事宜。 前日黃喜所審定, 富寧
              龍城里, 則大川橫截, 不可置營, 朴從愚所言, 鏡城府
              於遊間川邊獐項之地, 東有大海, 西有大山, 極爲隘塞, 而內面平衍廣闊。 又有大川, 實是一道咽喉之地, 可置軍壘。 請依中朝山海衛體例, 高築石城, 深鑿海子, 內置都節制使營, 以都節制使兼判鏡城府事, 無事則常在本營, 防禦最緊時, 及有事變, 則巡行六鎭。 鏡城以南當番軍士, 量數分戍六鎭, 其餘軍士, 留營待變, 則固無外實內虛之弊矣。 若大敵長驅而來, 當先驅老幼, 入保關內, 都節制使率各鎭守將, 捍禦於外, 雖擧萬衆, 似難猝拔。 若是則非唯六鎭老幼得其所, 鏡城以南居民, 亦皆按堵, 國家萬世長遠之計, 庶爲得矣。"
地名: 富寧 (咸鏡道, 都護府)
年: 1453.0

○義禁府啓: "房子加知ㆍ小親侍咸老、房子重非ㆍ小親侍富貴、房子者今、別監須夫伊等, 意欲相奸, 以諺文互相潛通, 又以物相贈: 比盜內府財物之律, 皆斬不待時。 房子卜德, 聽其請辭, 以諺文書其情, 欲使通于外, 其答書至, 則爲之解說: 依媒合者減犯人罪一等之律, 杖一百、流三千里。 司&#x25530;局丞鄭乙富, 亦聽房子之請, 擅開闕門: 依皇城門應閉, 而誤不下鑰之律, 杖一百、邊遠充軍。" 命各減一等決杖後, 須夫伊、富貴、咸老, 永屬咸吉道
              富寧鎭官奴; 重非、者今、加知, 永屬平安道
              江界官婢; 乙富, 忠淸道充軍。
地名: 富寧 (咸鏡道, 都護府)
年: 1459.0

○咸吉道都節制使楊汀、敬差官吳伯昌馳啓: "囚孛兒罕與子仇難、仇難之子毛多哥於會寧。" 先時, 孛兒罕妻其沙哥率子阿兒哥禿ㆍ無者、女子吐勞古、從婢何兒河知、奴歹漢在富寧
              靑巖母家, 今令鏡城判官禹貢執囚之。 伊升哥倍道疾馳, 處處敺鞭驛吏, 夜至北靑前川, 水方漲, 宿于川邊, 待水落, 便渡已到吉州, 又令都鎭撫趙繼宗執送于京。 是後, 孛兒罕子加麟應哈、仇難子者邑哈、加麟應哈子無同可ㆍ奴卜剌遜亦囚會寧。 孛兒罕子阿比車與伊升哥子十三四歲小童、加麟應哈子時郞哥逃。" 前此, 楊汀馳啓: "臣與康孝文、吳伯昌召孛兒罕父子及諸酋于會寧, 召孛兒罕父子就臣前, 開諭上旨, 歷數其罪, 孛兒罕隨辭辨明。 且曰, ‘前日無兒哈
              野人喧說朝鮮兵馬入來, 故富寧府使虛水剌開路事, 實深驚恐。 然木契非我造作, 乃傳自他人, 而我亦傳送林高古家爾。’ 臣又曰: ‘東良北諸種野人, 因汝造言浮動, 不事農業, 使耕種失時, 以至分軍候望, 汝之姦譎甚矣。 又率徒黨彎弓, 欲射我所遣通事, 援引庚寅年事, 言極悖慢。 及通事稱, 「汝子伊升哥厚蒙國恩, 汝何敢爾?」, 則汝曰, 「安知汝國先殺我子而來乎?」 其罪大矣。’ 仍令力士拘執。 時, 童亡乃、金把兒歹、柳尙冬哈、金多弄哈、浪婁時哈、浪時帖具等在坐, 皆失色曰, ‘孛兒罕受中國高職, 年又老耄, 請輕論。’ 臣答曰, ‘此上旨也, 非我所爲也。’ 獨柳於麟哈曰, ‘孛兒罕之罪, 實是自作, 我不恐怖。’ 臣因與諸種野人飮酒, 極歡而罷。 其後或有持酒肉來訪孛兒罕者, 雖反覆開諭, 而野人等皆驚懼不安, 臣從權撫安。"
地名: 富寧 (咸鏡道, 都護府)
年: 1460.0

○咸吉道助戰元帥洪允成馳啓:"前遣李巨兒帖哈招諭諸種野人及孛兒罕孫時郞哥, 皆疑懼不信。 巨兒帖哈反覆曉諭, 林高古、時郞哥等數十人到會寧, 時郞哥曰, ‘還給祖父奴及家産, 則與一族投順。’ 臣答曰, ‘奴馬已曾啓達待報, 不敢擅給。’ 但給笠、靴、衣帶等物。 且諭之曰, ‘國家非兵力不足。 我殿下天地生成, 憐汝無知自就誅夷爾, 富寧、吾村等處所掠人物當刷還。 如是則必有厚賞矣。’ 臣觀諸種野人皆還家安業, 而獨速魯帖木兒不來, 其情難測。 臣當徐察, 因勢待之。"
地名: 富寧 (咸鏡道, 都護府)
年: 1467.0

○庚辰/咸吉道
              吉州人, 前會寧節制使李施愛, 與其弟施合謀不軌, 欲先除節度使康孝文。 會, 孝文巡鎭至本州, 施愛聲言反賊, 夜半密令孝文所私妓山非內應, 伺孝文睡熟開戶, 使正兵崔自池, 突入刺之。 孝文脫身走出, 卽追撲殺之。 梟其首於庭樹, 未幾樹爲之枯。 賊幷殺評事權徵、牧使薛丁新、判官朴順達、富寧府使金益壽、軍官成以乾ㆍ康碩孝ㆍ李堤ㆍ崔湜ㆍ金壽同ㆍ韓熙ㆍ金繼南ㆍ康興孫等。 遣知印李克枝馳啓曰: "兀良哈等屢告賊船到泊厚羅土島, 而孝文不之問。 賊燒焚慶源、鍾城公私廬舍, 孝文以慶源節制使李宗顯家奴而不之啓。 忠淸道
              連山住前縣監元孟孫家奴古邑同, 與水營鎭撫河水長等四十人, 同舟多載米穀及馬鞍錚皷等物, 來泊吉州被執云: ‘欲請兵兀狄哈, 盡殺此道人物。’ 孝文與牧使判官, 取古邑同招, 或誘或脅, 似若由陸路來者。 又今方農月, 多率諸鎭精兵到吉州。 又抄精兵云: ‘汝輩當此時勠力, 則京中大臣內應, 可成大事。’ 使丁新、順達、益壽, 舍下北萬戶金正安等, 各率鎭兵向京。 又軍官玄得利供招云: ‘我曾三次上京者, 節度使康孝文欲率厚羅土島賊, 及道內軍士上京, 通書韓明澮、申叔舟、金國光、盧思愼、韓繼禧等, 以定約束。 我以書悉付之, 皆應諾, 乃還密報于孝文及虞候鄭六乙。’ 又供云: ‘孝文今月初七日, 送六乙于五鎭, 約諸將加抄軍士以來。 孝文則仍與副節度使黃起崐相應, 發鏡城府, 初十日到吉州, 故臣會議軍中, 已捕殺孝文等, 令司直李施合, 領吉州軍士二十人, 捕殺其黨六乙, 及鏡城以北諸鎭將, 囚得利、古邑同等, 以待親問。’" 上覽之, 卽召克枝, 問施愛反狀。 召綾城君
              具致寬、左贊成曺錫文、都承旨尹弼商, 更鞫之。 克枝陰右施愛, 不以實對, 囚義禁府獄。 開城君
              崔濡, 以施愛所寄書來啓, 其書曰: "今呈啓書草照知, 斯速上達。" 施愛, 濡之表弟, 故前後馳啓, 必通於濡以達。 上與致寬等, 密議征討之策, 夜分乃罷。

○丙午/上命龜城君
              浚、左議政曺錫文、左贊成金國光、都承旨權孟禧等曰: "死於李施愛之亂, 而未蒙褒賞者必多, 其速議啓。" 浚等啓曰: "會寧人兼司僕車云革, 奮不顧身, 首唱大義, 直犯敵鋒, 獲李施合, 終反見殺。 鐘城人兼司僕鄭休明、富寧人兼司僕曺紂、鏡城人司直朴成章、端川人甲士申元厚等, 從云革捕施合, 反爲賊兵所害, 可追錄。 云革敵愾三等功臣, 其餘各贈堂上官, 給奴婢四口、田四十結, 直子超二資錄用。 吉州人兼司僕楊根生、甲士楊根秀、鏡城人前萬戶崔敬止、定平人金處仁等, 議捕施愛, 事覺見殺。 富寧人孟得美、北靑判官朴自昆, 領兵把截車踰嶺, 被執而死。 富寧人甲士南宮玉, 力沮施愛, 開倉犒軍, 遂見害, 可各追陞三資, 賜奴婢二口、田二十結, 直子超一資錄用。 洪原人申營拒不從賊, 咸興人甲士李升彦、別侍衛趙如珪、北靑人徐崇禮、官奴亡哲、鏡城營奴思敏、慶興官奴春吉等, 齎諭書冒入賊中被殺, 營、如珪、升彦、崇禮, 可各追陞二資, 賜田十結, 直子陞資錄用。 亡哲、思敏、春吉之後, 皆免賤、復戶、蠲債。" 從之。
地名: 富寧 (咸鏡道, 都護府)
年: 1468.0

○富寧官奴李民、李鐵杖來告李施愛之黨, 上嘉其意, 命饋酒飯, 賜襦衣各二領、米各三石。 仍諭咸吉南北道觀察使、節度使曰: "李施愛脅從之徒, 累諭勿問, 富寧官奴李民、李鐵杖等, 今乃來告。 卿廣諭軍民, 已前脅從, 更勿來告。 李民、李鐵杖遠路來告, 雖不聽理, 其意可嘉, 略給衣糧以送, 卿等知之。 其同狀未來鄭延祐、薛友仁、任孟績等, 北道觀察使可給米三石。"
地名: 富寧 (咸鏡道, 都護府)
年: 1469.0

○禮曹據咸吉道觀察使啓本啓: "富寧府人李昌戶婢可也之, 一産三男。 今考橫看內, 一産三子婦女, 給米豆各五石。 請自今一産三子者, 令其道觀察使, 依橫看給之。" 從之。

○癸巳/咸鏡北道節度使金嶠馳啓: "鏡城鎭報, 八月初十日, 唐人自稱多士哈來言: ‘父孝山, 不記職銜, 母則少時身死, 故不記名。 隨父居遼東, 年十一二歲時, 被擄於東良北
              兀良哈
              羅吾寬, 爲奴三年, 羅吾寬轉賣於甫靑浦
              兀良哈
              餘禾, 餘禾役我十餘年侵虐, 故逃來。’ 餘禾云: ‘多士哈非我所擄, 羅吾寬自多士哈父母, 累代役使, 我買多士哈役之。 前此再逃來童關鎭, 我乞還役之, 今亦逃來, 乞須還給。’ 且多士哈不解漢語。 富寧鎭報, 唐女弄今云: ‘父張萬守, 不記職銜, 母老乃, 居遼東。 嫁李昌守隨居, 前四年間, 被擄於東良北
              兀良哈
              多良哈, 嫁居多良哈, 往兀狄哈處, 乘間逃來。’ 多良哈云: ‘我買弄今於火剌溫
              兀狄哈, 累年作妻率居, 今乃逃來。 我報邊効力, 且吉州女今音德, 被擄於兀良哈, 我買得還本, 乞還給弄今。’ 餘禾及多良哈, 久居近境, 報變効力, 且多良哈刷還今音德有功, 多士哈、弄今, 何以區處?" 命下禮曹議之。 兼判書申叔舟議啓: "嶠所啓逃來唐人, 皆不得明言派系, 亦不曉漢語, 不可謂之唐人。 如是而不還本主, 則勢必生釁。 自世宗朝, 唐人逃來者, 其本主來尋, 而非唐人, 則邊將擅給, 實是唐人, 則上送事, 雖或誤, 但指邊將處置之失宜矣。 嶠今稟旨, 假使事露, 若曰: ‘國家知而處之。’ 則此非好事。 前日累次下諭, 而嶠猶不知, 請更諭下諭何如?" 叔舟又啓: "中樞府知事李邊, 精解漢學, 無出其右, 故承文院、司譯院後進之輩, 皆就學於邊, 今奔競法嚴, 此輩未敢就學, 須令後進, 及邊在時學習。 邊年老宰相, 職不權要, 請勿禁奔競, 使學漢語者就學。" 上曰: "勿禁邊家就學漢語者。" 命叔舟, 草諭嶠書曰:
地名: 富寧 (咸鏡道, 都護府)
年: 1476.0

○禮曹啓曰: "本月二十三日, 光化門守門將洪吉昌來告本曹曰: ‘有唐人
              金寶軌稱名人, 當日擅入闕門, 捕之以來’, 本曹推問, 寶軌供招云: ‘俺元係遼東人, 退計十一年爲兀良哈所擄, 于虛乃家爲奴聽使, 娶同時被擄漢女論莊爲妻, 生二男。 去九月, 思戀本土, 逃至富寧, 富寧移送會寧, 于虛乃遣其子於乙巨, 跟尋而來。 鎭將受於乙巨匹段衣, 還授之, 俺恐爲所殺, 十一月初三日, 棄妻子逃躱, 沿路乞食而來。’" 命召諸政丞及禮曹判書議之。 韓明澮、曺錫文、金礩、尹子雲、尹士昕、金國光、李承召議: "金寶軌蹤迹, 富寧府專不覺察, 後門候望體探等事, 不能檢擧明矣。 遣剛明朝官, 窮推其由, 姑留寶軌, 以待畢鞫何如?" 從之, 乃以宗簿寺正金升卿爲敬差官, 遣之。
地名: 富寧 (咸鏡道, 都護府)
年: 1477.0

○永安北道節度使鄭蘭宗馳啓曰: "唐人十二名來投富寧鎭, 皆給與衣糧, 留之本府, 野人來尋者相繼, 多有怨言。 且虜中傳言: ‘被擄唐人聞朝鮮一皆解送, 皆有逃叛之心。’ 又骨看中樞李小通哈來告慶興鎭曰: ‘奪我奴而不還, 吾當突入阿吾地等處, 掠農民而去’, 臣權辭, 且戒勑示威, 又令邊將益勤防備。" 傳于承政院曰: "唐人來投者多, 而彼人之怨不貲, 事大之義雖重, 亦不可無權宜以處之。 其不解漢語、不記居里者, 則還給其主何如?" 都承旨玄碩圭等對曰: "世宗朝皆令解送, 世祖朝權給之, 然世宗朝事, 彼旣忘之, 世祖朝權給之事, 在彼人耳目, 今一一解送, 則彼人之怨忿必矣。 惟在上裁。" 傳曰: "此大計也, 予不能獨斷。 其召曾經政丞及議政府議之。" 鄭昌孫、韓明澮、沈澮、曺錫文、金國光、尹弼商、洪應、任元濬、李承召議: "雖或給之, 若不盡還, 生怨猶是。 世祖朝故事, 特一時權宜耳。 若潛從他路得達上國, 則何辭以對?" 傳曰: "予亦知其然也。 若野人構怨侵掠吾民, 則彼爲憤兵, 我爲義兵, 奮伐有辭, 然豈無害於我國? 其不解漢語者還給, 雖中國有問, 對之何難?" 昌孫等曰: "若非唐人, 蔑無來投之理。 在我國事大之義, 不可還給。 請姑行二三年。" 傳曰: "卿等必酌時宜而言之, 脫有後患, 亦可隨宜處之。"
地名: 富寧 (咸鏡道, 都護府)
年: 1480.0

○刑曹三覆啓: "富寧囚良人朴石金, 棄親背國, 彼土逃歸罪, 律該斬不待時, 妻子女, 給付功臣家爲奴, 財産入官, 父母、祖、孫、兄弟, 皆流二千里。" 從之。
地名: 富寧 (咸鏡道, 都護府)
年: 1482.0

○兵曹據永安道敬差官啓本啓: "富寧囚良人李龍山, 與向化李阿乙多茂謀叛本國, 潛從他國罪, 律該斬不待時, 妻妾子女爲奴, 財産幷入官, 父母祖孫不限籍之同異, 皆流三千里安置, 府使金坤, 不能撫恤向化童山等, 以致逃叛罪, 律該杖一百、追奪告身、發邊遠充軍。" 命議之。 昌孫、明澮、弼商、洪應、尹壕、許琮、克增議: "童山等, 自其父祖, 慕化來居, 我之邊鎭虛實, 道路迂直, 皆知之, 此不可不招還也。 且其中, 亦必有懷土欲還者矣。 今若殺李龍山, 彼皆畏懼, 終無出來之理。 且龍山, 阿乙多茂侍養子, 年少者也, 權辭釋之, 使逃歸之人聞之, 可消疑懼之心。 餘依所啓施行。" 李坡議: "謀叛有正條, 依律處斷。" 鄭佸、德良、宗仁、益貞、安迢議: "依所啓施行。" 傳曰: "龍山減死, 金坤拿來鞫之。"
地名: 富寧 (咸鏡道, 都護府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 富寧 (咸鏡道, 都護府)
年: 1502.0

○辛丑/領議政韓致亨、左議政成俊、右議政李克均書一年經費外, 雜處用度數以啓, 其數: 米豆三千一百七十碩、淸蜜十九碩十四斗、油二十四碩十二斗、布貨六千二百六十三匹、燭蠟五百六十斤十二兩、胡椒一萬三百九十六斤。 別例唐物貿易價: 緜布、正布幷五千四百六十七匹。 濟用監別例用度: 白正布一百十匹、正布三千七百三十三匹、白紵布三十九匹、細白紵布三百匹、黑麻布一匹、鴉靑正布五十八匹、蘇木三千二百五十斤、廣綃二十四匹、鼎紬三百九匹、西陽綃四匹、水紬二百五十二匹、細水紬三百四十三匹、細緜布一千七百三十匹、鴉靑緜布十匹、黃柳靑緜布二匹、白緜布一百二十二匹、緜子一百二斤、細白緜布八十六匹、緜花三十斤。 尙衣院別例用度數: 紵絲六十三匹、羅三十二匹、紗三十九匹、綾三匹。 司饔院供饋工匠人: 五萬三千八百二十六。 司宰監魚物貿易價: 自正月至五月, 米平三百四十八碩。 工曹: 金二十五斤四兩, 銀二百兩。 仍啓曰: "臣等聞, 日本國使臣多齎珍寶而來, 必將求請公貿, 其價不尠。 且明春中朝遣使金輔等必來, 其所求請、回奉, 淹留供頓之費不貲。 脫若今年凶歉, 或漕船風敗, 朝官祿俸尙未能給。 臣等所啓, 似若煩碎, 然費用至此, 將至虛竭。 且金銀非我國所産, 今公主婚禮所用如是, 國家婚禮, 非但公主, 且有大君、諸君、公主, 以有限之物, 恐不能繼也。 成宗及主上嘉禮, 皆用紬衾, 祖宗節儉之意可見也。 今若專尙華靡, 下必效之。 臣等且聞, 敬差官金千齡以受辱於內需司奴永奇, 命遞之。 千齡不輕喜怒, 非甚受辱, 其啓達必不如是。 若因彼陵辱, 代以他官, 則事體未穩, 請使千齡畢鞫, 深治永奇悖慢之罪。" 傳曰: "節用等事, 卿等前日亦嘗言之, 予亦不忘于懷。 當用度之時, 輒思卿等之言, 然不得已用之如是耳。 比之行路, 所行一路, 而徑趨則行不累日, 回紆則其日必倍。 若積日用度, 摠而計之, 其數似濫。 庶自此念卿等之言, 當節用耳。 千齡事, 依所啓。 金銀之用, 出於不得已。 別貿唐物, 此非恒規, 當臨時裁定耳。" 因下弘文館箚子以示曰: "守英自同副, 歷至左承旨, 未聞有咎。 若因論啓, 遽遞都承旨, 前程其不有妨乎? 臺諫亦云: ‘一時外戚俱入政院, 强盛之漸可懼。’ 予謂, 外戚爲承旨, 非自今時然也, 卿等以爲何如也?" 致亨等啓: "近政內旨猥多, 臣等亦已啓之。 承旨不須遞之, 洪伯慶年少嗜酒, 因致酒病, 不可不遞。 臺諫亦啓: ‘外戚之漸, 不可長也。’ 此言可從。" 仍啓: "今將移置富寧鎭。 前所入居數小, 今入居抄定時, 控弦數百人, 竝抄實之何如? 且無後王子君、公主、翁主奴婢, 推刷屬公, 而八溪君
              淨等奴婢, 則因其上言, 命勿推刷。 若推刷則固當不分彼此, 若勿推則亦當盡棄, 豈可推此, 而棄彼乎?" 傳曰: "竝令推刷。"
地名: 富寧 (咸鏡道, 都護府)
年: 1506.0

○丁巳/御朝講。 掌令金彦平曰: "罪人田民家財, 皆賜功臣。 然其財産, 乃其初刼奪之物也, 豈可不分揀, 而輕與功臣乎? 且甲子年以後, 刼奪之物, 還本主事, 旣有傳旨, 今者紛紜告狀於本府, 至於事干刑訊, 其弊不貲, 宜更令詳悉分揀。 且功臣賜與臧獲, 勿給路傍殘邑奴婢事, 已有傳旨。 然傳旨前望定者, 則許給事, 亦敎之。 若以殘邑而不許, 則何論其傳旨前後? 當竝勿許。" 上曰: "功臣奴婢, 古亦以殘邑人許之。 今之受者, 亦不多, 何以更改乎?" 正言朴光榮曰: "功臣何必以殘邑奴婢賜之? 路傍殘邑, 則當盡其蘇復之策可也。 且罪人財産推刷時, 非徒族親, 至於事干刑推, 其怨不貲。 如其見著之物則已, 不見之物, 則不必窮推。" 領事申浚曰: "功臣奴婢事, 臺諫之言是也。" 侍讀官金綴文曰: "近者臺諫, 累日合司伏閤, 未蒙允兪。 臺諫則雖一人之言, 猶可聽從, 況合司論啓乎? 且申叔根事, 貪汚莫甚。 在成宗朝, 李季通爲益山郡守, 作農舍於隣邑, 後乃發覺, 罪至永不敍用。 況叔根作農舍於其邑境內乎? 以如此之事, 不爲抵罪, 則曺淑淇事, 何必遣行臺推之乎? 自古與人主爭是非者, 臺諫也; 與人主相可否者, 宰相也。 臺諫雖卑, 人主待之, 一如宰相焉可也。 今則臺諫言之, 必問諸大臣, 而大臣防之, 則必不採納, 臣未知其可也。" 侍講官崔淑生曰: "偏聽大臣之言, 而不從臺諫之言, 則誰肯進言乎?" 上曰: "臺諫之言聽納者, 亦非不多, 如其不可, 則不可聽。" 淑生曰: "臺諫之言, 皆是公論, 可一一從之也。 《書》曰: ‘作朕股肱耳目。’ 所謂耳目。 卽臺諫也。 其言可不從乎?" 特進官高荊山曰: "臣曾爲南北道節度使, 觀其農事, 不唯有水旱之災, 民困役重, 不暇力農。 連年凶荒, 所受官債, 未能償納, 各鎭軍需, 因此不敷。 臣, 去九月遞任上來, 問其鏡城本營軍資遺穀之數, 僅存千餘石。 今兵使辛允武之行, 元定軍官十五員外, 又請加率五員。 自十月至二月, 行營留防時, 則富寧以北六鎭, 輪次支供, 自二月罷戍以後, 本營留防時, 則節度使、虞候、評事及軍官、審藥竝二十三員、伴人、營吏、奴子等竝三十二人, 以鏡城軍資支供。 不獨此也, 本鎭有都尉軍官, 又有敎授官, 三堡萬戶與其軍官等, 亦以本鎭軍資供之。 以遺在之穀, 供此等人, 則太半不及, 不得已使各鎭, 輪次支供, 弊亦不貲。 且今南道軍士, 竝留防北道, 此前古所無也。 其啓請軍官五員, 勿令帶率, 使之省費何如? 且臣爲築城從事官時, 南道三水等處各堡, 一時新設。 防禦緊歇, 彼此如一, 而他堡, 則各設權管及軍官二員, 別害堡, 則加設軍官二員。 其堡土兵元數三十餘戶, 而軍官四員, 從者亦多, 請依他例, 減二員省費爲當。 且 ‘本道居人, 不差軍官之法。’ 載在《大典》, 而去甲子年, 始以本道人差之。 其防禦戍卒, 皆軍官, 素知與戚屬之人, 若鎭將, 使軍官摘奸, 則不能檢察。 非唯軍官爲然, 萬戶、僉使, 亦以本道人差之, 其管下軍卒, 亦皆素知與族屬者, 不能檢察, 或從戍卒之請, 潛使遣歸, 防禦疎虞。 此非傳聞, 臣所親見。 今後兩界僉使萬戶及各鎭堡軍官, 依《大典》, 請勿差本道人。"
地名: 富寧 (咸鏡道, 都護府)
年: 1512.0

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"
地名: 富寧 (咸鏡道, 都護府)
年: 1513.0

○先是, 下諭于咸鏡道觀察使, 同節度使, 審視六鎭, 各鎭堡以啓, 至是鄭光弼馳啓曰: "諸鎭軍士一樣殘弊, 會寧、高嶺尤甚。 兩鎭水上散居, 如莽哈等諸姓彼人接對管轄之地, 彼人等習見殘弊, 必生輕侮, 輕侮不已, 漸稔禍心, 誠非細故。 問其諸鎭軍士殘弊之由, 則曰: ‘軍士戶首等軍裝騎(十)
                〔卜〕
              馬等, 以無奉足, 獨身准備, 且自甲子年間失業後, 連遭凶歉, 不得蘇復。’ 云。 臣觀六鎭各官, 無官屬人, 故如典守官庫該掌文書, 一應官中各差備等事, 皆以軍士及保人差定。 因此戶首, 不得率保人, 保人不得助戶首。 軍士單身立戶, 長在軍門, 自家耕稼, 無暇自治, 其就殘弊, 似無足怪。 軍士及保人, 毋得官役事, 猶可以立法矣。 但六鎭, 則非如他道各官之例, 前後軍籍時, 本無官屬、衙前, 故官奴婢外, 他無使喚之人, 則其勿役軍士及保人之法, 勢不得行。 大抵鄕吏免役之法, 詳在《大典》, 依法免鄕, 然後可屬他良役。 而六鎭及南北各官他道罪犯元惡入居鄕吏及鄕吏子(技)
                〔枝〕
              等, 無免鄕之文, 而竝依良民例役使, 至許屬甲士、別侍衛。 故入居未久, 職至三四品, 至爲無理, 且乖元惡鄕吏罰懲之意。 其已前授職人外, 以鄕吏入居人等, 依他道例, 輒錄鄕案, 皆屬官役, 今後有罪鄕吏等, 皆配富寧以北各官。 使之官役, 或有擅爲他良役, 許屬官吏等, 勿揀赦前推論, 則軍士等庶得蘇復矣。" 事下兵曹。
地名: 富寧 (咸鏡道, 都護府)
年: 1528.0

○咸鏡北道兵使馳啓曰: "鏡城地勢, 元是低微, 西北兩洞之水, 來注營城, 而西洞之水, 源出長白山, 萬壑爭流, 合爲一洞, 沛然直下。 若遇大水, 則未及隄防。 臣自三月, 率入番之軍, 修築防川, 列植柳木, 外加石築。 又由大石高厚積置, 役重力微, 故時或令城內居民及營奴婢竝役。 今月十三日, 大雨如傾盆, 兩洞水勢大起, 橫奔失道, 衝破大路, 漂沒民家, 不得已徵發富寧以南各邑軍人, 嚴備器械, 大興功役, 庶可壓勝。 世宗大王朝, 以本府城子低小, 又有水災, 大臣獻議, 當移置于龍城云。 但議移鎭便否, 不及水災防備之事。 今以防胡之人, 亦事防川, 軍勞力分, 誠非細慮。 其爲防備之策, 命議施行。" 云。
地名: 富寧 (咸鏡道, 都護府)
年: 1543.0

○咸鏡道
              富寧府私奴無乙仇知及其牛隻, 雷震致死。
地名: 富寧 (咸鏡道, 都護府)
年: 1599.0

○己亥/政院啓曰: "北方事, 問于咸鏡都事姜弘立, 則以爲本道邊情, 皆以爲: ‘此賊若不大擧示威, 則竊發之禍, 終不可止。’ 當初老胡之叛, 甫乙下諸部之胡, 無不搖心, 欲觀成敗, 以爲去就。 今若不討, 則亦或有滋蔓難圖之患, 不可不從速問罪, 而但本道兵力單弱, 若以京砲手七八百名, 與本道砲手, 分爲諸陣, 以爲先鋒, 又多設疑, 以示形勢, 則賊皆烏合無統之兵, 有不戰先潰之勢, 而監兵使之意, 亦以爲此賊, 不可不討云, 而第慮明春用兵, 非但有妨農事, 節早則氷雪未解, 節晩則有雨水之患, 當於三月旬前, 聚兵觀時進取云。 行兵時, 當由富寧分路, 而本府糧餉, 十分缺少。 監司今方運入靑巖倉穀石及南方運去之穀, 以爲繼餉之計矣。 若擧事, 則老土部落, 在諸部最遠, 由甫乙下之路, 則非但道路迂遠, 經過王主等五六部落, 不可行師邊上。 議者皆曰: ‘分兵二枝, 一枝自豊山
              車踰嶺, 直衝老土部落, 道里約計七八十里。 車踰嶺上, 駐兵經宿, 翌日早曉行軍, 則可於午間, 抵老土部落, 未到老土部落二十里, 有分兵之處, 以防明家奴諸酋議後之患, 此路之兵, 不可不多。 此路比他路, 最爲平易云。 一枝自茂山, 由茂山
              車踰嶺, 進攻明家奴部落, 道里亦可六七十里。 賊於此路, 多設木城, 以塞進兵之路, 但賊之作賊我境者, 皆由此路, 故木城旁邊, 亦有人馬通行之路云。 豆滿江, 在老土部落之外, 有大川, 從長白山北流, 老土等諸胡, 夾流而居。 其水若非水漲時, 則處處皆可通行云。 老土等諸胡, 設一時伐於老土部落之西五六里許, 以木石堅築, 不至甚高, 諸賊同爲入守之計云。 時伐邊有高山, 我軍若據山上, 箭丸皆可及, 且其中, 皆茅屋, 可以火攻云。 進兵道路及賊中形勢, 哨探老土之言, 雖或不同, 大槪如此云。" 傳曰: "擧事之計, 似已決矣, 言于備邊司, 措處。"
地名: 富寧 (咸鏡道, 都護府)
年: 1628.0

○甲辰/合啓: "昏朝諸奸, 斁倫、病國, 使宗社傾危, 民生塗炭。 雖擧族受誅, 難以贖罪, 而反正之後, 特施寬典, 今其餘孽, 寔繁且夥。 不思革心, 反懷怨毒, 或做出惡言, 搖動民心; 或連謀失志, 肆爲亂逆。 若不及今處置, 國家禍亂, 無時可已也。 請逆賊爾瞻、造、訒、偉卿等兄弟子孫, 罪人承宗、希奮、希發、鼎吉及前後係干逆獄伏刑者子孫, 雖年未滿者, 竝於絶島圍籬安置, 已配邊遠者, 就其配所, 亦爲圍籬, 使不得交通內外人。 且逆黨中尤甚親切, 曾已定配, 而蒙宥量移、放還者, 更加遠竄, 以杜亂萠。" 從之。 禁府啓曰: "諸賊之兄弟、子孫, 懸錄於奴案者, 今當抄出, 而至於其孫, 則或無懸錄者, 本府無從可知, 令京外一一搜出, 以憑處置。 且此事所係甚重, 非本府所可獨斷, 請與大臣、兩司, 會同議處。" 答曰: "依啓。 且柳自新壻、孫, 亦令一體處置。" 禁府又啓曰: "柳自新壻李德一, 則作故已久; 趙國弼則前已定配于迎日, 移配三水郡、魚面堡; 金時輔定配富寧, 竝爲圍籬安置。 孫則恐是柳自新之外孫, 而不敢擅定, 敢稟。" 答曰: "依啓。 外孫中年長者, 亦皆定配可也。"
地名: 富寧 (咸鏡道, 都護府)
年: 1754.0

○甲戌/嶺南釐正使閔百祥復命, 上召見之。 百祥條陳弊瘼, 至藿田條, 奏曰: "均廳有藿田稅, 近來守令預納藿錢於均廳, 使民刈藿以利己, 民不堪其弊, 皆願增價納均廳而革此弊矣。" 上曰: "藿亦有稅乎? 其情可矜, 況可增價乎? 其在損上益下之政, 可仍其舊。" 均堂洪鳳漢頗持之。 百祥曰: "雖以固城一邑言之, 均廳之稅不過九十兩, 而守令買藿之利, 多至二百兩。" 上曰: "勿復增價可也。" 百祥又言寺奴婢之弊, 命備局稟處。 吏曹判書申晩, 以北道甲山、富寧爲文武交差之窠, 而武臣淹滯, 請勿拘格例, 差送武臣, 上許之。 又敎曰: "嶺南旣釐正, 湖南、湖西當及時差遣, 卿等試薦之。" 鳳漢曰: "李成中可送湖南, 李益輔可送湖西。" 上許之。 先以李成中爲湖南釐正使。
地名: 富寧 (咸鏡道, 都護府)
年: 1764.0

○乙巳/上行朝講, 引見大臣備堂。 命錄用故忠臣尹集奉祀孫煜。 煜新免喪, 因大臣筵白, 有是命。 領事尹東度覆奏, 前北道監市御史洪樂仁別單, 其所論諸條, 一則親騎衛試射出身優等者, 授以邊將事也, 二則㺚騎之爲武士所持來者, 沿路勿禁也, 三則另禁端川以北之用錢, 富寧以北之南商也, 四則請減寺奴婢欠貢, 自己巳至壬午特許蠲減也, 上幷命依其請。 諫院
                【司諫鄭述祚。】
              申前啓, 不允。 至者斤萬事, 上曰: "旣知被誣而一向訊問, 非王政也。 宜亟停也。" 又請擇良吏久任, 責以成效, 命飭銓曹。 憲府申前啓, 不允。
地名: 富寧 (咸鏡道, 都護府)
年: 1784.0

○次對。 召見曾經北關道帥臣、十邑守令。 領議政徐命善啓言: "長坡設鎭事, 聞虛項嶺, 有不由六鎭, 直出三、甲之捷徑, 故中間防塞。 今若設鎭於長坡, 則此路之通塞, 果無足關係, 設鎭設邑, 恐難輕議。" 左議政洪樂性、行副司直徐有寧、禮曹判書鄭昌順, 請遣解事人, 躬審形便後處之。 行司直李命植、監賑使李在學, 請設鎭於虛項嶺。 行副司直李柱國、李敬懋, 請置鎭於長坡。 有司堂上徐有隣、工曹參判沈頤之, 請見置鎭, 次議建邑。 敎曰: "一番看審後決定, 付之該道帥臣, 看審狀聞。" 命善又啓言: "長津堡設邑事, 雖難遽議, 陞作僉使, 依古羣山例, 宜用邊地履歷。" 昌順、敬懋, 請依大臣議。 柱國請察地形議設邑。 在學請先作僉使窠, 從後陞邑。 敎曰: "訓將及曾經關西道帥臣、南兵使, 俱未登筵, 以今日擧條, 更爲商量, 自本司稟處。" 命善又啓言: "端川設防營事, 一嶺內外, 竝置防營爲難。 如欲更陞堂上窠, 則銷刻有嫌。 請以曾經守令, 當通訓正之人差遣。" 命植請陞爲防禦。 兵曹判書李在簡言以訓正爲準, 反有數遞之弊, 惟在銓曹之擇差, 從大臣言。 別親騎設置事, 命善以諸議參差, 請置之。 從之。 命善又啓言: "交濟穀捧留海倉事, 別詢曾經道、帥臣、守令。" 昌順、敬懋、富寧前府使李鉉重、明川前府使趙光鉉, 請捧置海倉。 有寧、會寧前府使李漢豐, 請分置平倉。 敎曰: "半置平倉, 半置海倉, 實合兩便之政。 況北關置倉, 係是新創, 各項事例, 成節目下送。 自今遵行。" 先是, 內寺奴多在六鎭, 歲收米(人)
                〔入〕
              一斛, 易布而貢。 至肅廟朝, 始罷易布, 儲置以爲救荒需, 命備局主之, 每年糶糴, 至萬餘斛。 英宗丁巳, 因廷臣言, 設交濟倉於德源之元山, 命觀察使徐宗玉經紀其事。 南運北輸, 無往不惠, 推以及於他道之民。 壬戌, 又設交濟倉於咸興
              利城, 米凡二萬四千五百七十三石, 各穀凡十六萬五千三十石。 甲戌倣南關例, 又置交濟穀於北關十州, 捧留海倉, 其後三十年, 寢而不行。 只有交濟穀名色。 是年秋, 監賑使李在學請以北關交濟穀, 竝儲海倉。 前北伯李命植, 請海倉、平倉, 分半糶糴, 上從命植議。
地名: 富寧 (咸鏡道, 都護府)
年: 1798.0

○壬子/敎曰: "奴婢亦民。 也年前遍問諸道, 各陳內奴寺奴之弊。 而內奴之弊, 甚於寺奴, 諸道之中, 北關爲甚, 北關之中, 北靑、利城、端川、吉州、明川、鏡城、富寧七邑貢奴爲尤甚, 貢奴之中, 海尺又爲尤甚。 一口一年之所費, 恰至三十金, 其椎剝之苦, 責出之艱, 爲名編海奴之類, 切肌到骨之弊者久矣。 雖欲下手於蘇捄, 特以名色之各有藉重, 明知侵徵之百倍應納, 而營邑之臣, 初不敢議及弊。 豈有不可改之弊? 善改之則斯己矣。 朝家之於小民, 視均赤子, 何厚何薄? 而平民之弊, 猶且隨聞隨捄, 惟於此輩, 每諉之無奈而置之者, 子甚歉然。 且況北關, 是興王之地也, 朝家之俯庇, 此輩之仰戴, 且果如何也? 就宣頭案細考, 屢百年報司之來歷, 所謂海錯之四等應納, 有百其岐, 不一其科。 多少釐弊條件, 當令廟堂, 依筵敎逐一知委, 而擧其大者, 莫右於蠲給四等中責納最多之冬等, 在海奴, 庶或爲一分息肩之道。 七邑冬等之出於海奴者, 竝行蠲免。 此擧豈直爲此輩也? 所以推豐沛之思, 曁漆沮之貢也。 著金石不易之典, 示宮府一體之義, 如是釐弊, 如是宣綸, 內而宮差司屬, 外而道臣邑倅, 皆各貼壁恪遵, 俾有永久實効。"
地名: 富寧 (咸鏡道, 都護府)
年: 1822.0

○禮曹以各式年京外忠、孝、烈、狀報政府, 分等抄啓。 忠臣旌閭秩。
                【京居贈參議李士珪, 丁丑虜亂扈從沁都, 殉節者也。】
              孝子旌閭秩。
                【京居故通德郞兪彦淳, 故郡守鄭維, 故士人李堂九, 故折衝宋奎輝, 開城府故士人秦景舜、梁濟均, 忠原故童蒙洪此奇, 永同故士人金良榘, 藍浦故通德郞李基周, 全州故郡守李汝忠, 扶安故士人金履孝, 迎日故士人金仁學, 三陟故學生洪啓夏, 平壤故參奉金宗澤, 咸興故學生李益孫, 富寧武人鄭彭重, 安邊故士人金彦濟。】
              孝女旌閭秩。
                【京居故學生李維妻金氏, 楚山故士人尹基顯妻金氏。】
              孝婦旌閭秩。
                【溫陽故士人李培夏妻南氏, 江界無役宋泰文妻申姓。】
              烈女旌閭秩。
                【京居故學生尹致準妻林氏, 故學生黃奎鈾妻許氏, 故進士權賚妻李氏, 故僉正李秉淳妻金氏, 故學生朴齊衡妻李氏, 故折衝皮尙一妻尹氏, 故學生林日淳妻尹氏, 故學生趙漢錫妻權氏, 贈參議李士珪妻李氏, 故將仕郞安國均妻李氏, 故折衝金順孫妻金氏, 故吏姜寬得妻方姓, 開城府故士人金履瑞妻梁氏, 故士人玄錫祺妻金氏, 廣州府故學生金致彦妻趙氏, 江華府故劉義泰妻河氏, 木川故通德郞金義淵妻李氏, 淸州故士人李集璜妻李氏, 靑陽故良人李重馥妻金姓, 稷山故良人李士玉妻白姓, 全州故士人宋規煥妻安氏, 玉果故良人金夢愛妻金姓, 錦山故士人朴希默妻金氏, 光州故士人崔弘淳妻申氏, 淸道故士人李宅俊妻郭氏, 蔚山故學生許塾妻李氏, 山淸故士人閔百祿妻盧氏, 河東故士人崔浩妻金氏, 其女兄故士人金尙讃妻金氏, 寧海良人金文在妻私婢一烈, 襄陽故士人鄭用觀妻申氏, 三陟故良人崔明倫妻朴姓, 原州故通德郞朴東肇妻李氏, 洪川故士人許殷洙妻李氏, 長淵故士人金在重妻李氏, 載寧幼學康彛根妻李氏, 平壤故士人張禮維妻李氏, 館軍朴允建妻朱姓, 殷山故士人李再倜妻金氏, 成川故良人李廷沃妻趙姓, 德源故武人南允福妻李氏, 咸興故士人朴尙駱妻金氏。】
              孝子贈職秩。
                【京居故進士金善民, 任㠎。 故通德郞申晧, 開城府故士人金彦璋, 公州故士人閔鎭運, 木川故通德郞金義淵, 〈天〉安故同知李大亨, 淸州故通德郞李尙復, 扶餘故士人黃載謙, 全州故別將金養直, 故士人金亨福, 光州故士人金光儁, 其弟故士人光源, 永川故士人李時復, 淸道故士人李宅俊, 寧越故學生嚴健中, 橫城故幼學申昅, 其弟故同知
                    
                  , 谷山故士人韓錫龜。】
地名: 北靑 (咸鏡道, 都護府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 北靑 (咸鏡道, 都護府)
年: 1429.0

○命蠲咸吉道
              北靑住, 各司奴婢去年身貢, 以有水災也。
地名: 北靑 (咸鏡道, 都護府)
年: 1434.0

○刑曹啓: "北靑囚女佐伊德, 潛奸野人, 逃入彼土, 律該謀叛。" 令大臣議之。 判書趙啓生等曰: "宜從刑曹所啓。" 領議政黃喜等曰: "潛從他國, 但共謀者不分首從, 皆斬之律, 正合佐伊德之罪, 然妻妾子女給付功臣之家, 爲奴之文, 非指婦人, 減等施行何如?" 判書申商曰: "無夫失巢之女, 奸近處彼人去耳, 宜減等施行。" 命減一等, 除其緣坐。
地名: 北靑 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 北靑 (咸鏡道, 都護府)
年: 1444.0

○庚申/咸吉道都觀察使鄭甲孫啓: "以諭書內事意, 移牒參考, 慶興府防戍稍歇, 土地塉薄, 沮洳可耕之地數少。 若四百戶, 一時入居, 則所耕之田, 出處勢難, 姑令一百戶入居爲便。 官奴婢, 依都護府奴婢之數, 見在奴婢外, 三丁爲一戶, 一百戶依四鎭例, 北靑以北各官散在公私奴婢, 推刷定屬何如? 且城子則基地高峻, 守禦甚便。 然在昔孔州時, 城內但設官府, 人民各戶, 布居豆滿江邊。 今邑城窄狹, 一百九十餘家, 逼側聚居城東, 略無限塞, 殘山大洋, 四時受風; 城內又無泉井, 城西則地又(碕)
                〔崎〕
              嶇, 且無水源, 不宜入居。 撫夷等處與時設邑城, 俱是賊路要害, 可以移設邑城。 然以臣所見, 無平衍寬廣之處, 不宜置邑, 但今之撫安堡地勢廣闊(闊), 井泉俱足, 移邑城於此, 甚爲便益。 然國家置五鎭本意, 以豆滿江爲界, 恢復祖宗肇基之地也。 今別無賊變, 而退縮於三十里之內, 以啓賊虜窺覦之心, 甚爲不可。" 下兵曹議之。

○咸吉道都觀察使鄭甲孫馳啓: "臣觀五鎭守禦之狀, 自北靑至富居各官甲士二百九十四, 充補甲士八十八, 正軍九百四十五, 摠計一千三百二十七。 自洪原至安邊各官甲士一百三十七, 充補甲士七十一, 正軍一千二百三十三, 摠計一千四百四十一。 其當領甲士一百名則勿論事變有無, 常在戍役, 其餘則自北靑至富居各官軍士自三月至五月, 又自八月至十一月, 使之赴防。 無事變則量其聲息緊慢調發, 或分爲一, 或分爲二, 分戍各鎭, 如有不得已徵聚之事, 則傳報兵曹, 取旨施行, 其法已立, 而或有事變, 擅自徵聚, 有乖立法之意。 今觀邊將馳報賊變之狀, 野人或來謁見, 先問賊變聲息, 野人告變, 則饋遺優厚, 雖所告不實, 竟無譴責, 故爭先告變, 邊將不分虛實, 卽馳報都節制使, 亦難遙度, 馳傳移牒, 使南道軍士贏糧合番, 悉令赴防軍士等持器械備糗糧, 或三十日或二十日或十五日, 險遠道路, 倍日兼程, 其馬畜生還者無幾, 防(戊)
                〔戍〕
              之苦, 無歲無之, 徵發相繼, 還者未及其家, 旅輒徵戍, 其弊無窮。 古人云: "一夫不耕, 或受之飢; 一女不織, 或受之寒。" 道內人民, 本無奴婢, 名爲甲士正軍者, 皆身自業農, 當赴防時, 其帶去者, 幾至三四人, 其存者, 但婦女老幼而已。 由是産業日弊, 流亡相繼, 誠爲可慮。 五鎭軍卒勇悍, 器械精强, 將帥知兵, 善於應變, 則蕞爾鼠竊, (拘)
                〔狗〕
              盜不假, 南道疲卒, 戰守有餘。 自穩城至鍾城、童關, 雖五鎭要衝, 然已築行城, 防戍稍輕。 北靑以北各官當番甲士外, 其餘軍士, 依洪原以南軍士舊例, 分爲三番, 無事變時則一番赴防, 邊將分戍要害之地。 至於五鎭邑城及賊變無虞各堡, 則不必分戍, 刺探賊變虛實, 若實有其變, 出軍多少, 量聲息緊慢, 徵聚洪原以南各官, 除當番甲士外, 毋得常令赴防。 若有大擧之賊, 量其軍數, 報兵曹取旨施行。 且都節制使軍官之廝養隷卒, 稱爲隨營軍, 發利城、端川、鏡城、吉州等人充之, 其數二百餘人, 番休裹糧, 迭相來往, 其弊不少。 今觀都節制使營奴婢, 數不下三百餘名, 請以此代隨營軍之役。 且觀察使, 非但統察一方, 職帶提調兵馬, 而別例軍士徵聚時, 專不干涉, 有違統察之意。 自今若値別例徵軍之時, 都節制使移牒監司, 以爲恒(或)
                〔式〕
              。" 下兵曹議之。 兵曹以爲: "北靑以北甲士充補甲士正軍, 請依啓本, 分爲三番, 輪次赴防。 洪原以南下番甲士充補甲士正軍, 分爲六番, 自三月至五月, 自八月至十月, 每一月番休赴防, 則一番所立北靑以北、洪原以南軍士, 不下六百餘人, 雖有事變, 與五鎭精卒共力, 則可以應敵, 常時番外軍士, 毋得徵聚。 倘有大擧之賊, 飛報本曹, 啓聞施行。 至若隨營軍, 固當革除, 然營奴婢, 率皆新屬遷徙之徒, 不宜猝革, 待營奴婢富盛間, 量減隨營軍, 以爲定額, 依舊番休遞立。 且徵聚兵卒, 所係甚重, 都節制使不宜擅自徵發, 自今須令移牒監司, 然後調發。" 從之。